บีแลนด์ตั้งกองทรัสต์ซื้ออิมแพ็ค
บางกอกแลนด์ ดันอิมแพ็คตั้งกองทรัสต์ ด้านดีเอสไอเร่งสรุป BTS ส่ง ก.ล.ต.สัปดาห์นี้
19 ก.พ. 2556

บางกอกแลนด์ ดันอิมแพ็คตั้งกองทรัสต์ ด้านดีเอสไอเร่งสรุป BTS ส่ง ก.ล.ต.สัปดาห์นี้
นายอนันต์ กาญจนพาสน์ ประธานกรรมการ บริษัท บางกอกแลนด์ (BLAND) เปิดเผยว่า ที่ประชุมคณะกรรมการมีมติอนุมัติให้บริษัท อิมแพ็ค เอ็กซิบิชั่น แมเนจเม้นท์ ซึ่งเป็นบริษัทที่ถือหุ้นอยู่ 99.99% จัดตั้งกองทรัสต์เพื่ออสังหาริมทรัพย์ โดยมีธนาคารกสิกรไทย (KBANK) และเมย์แบงก์ กิมเอ็ง (ประเทศไทย) เป็นผู้ดำเนินการ เพื่อระดมทุนไปซื้อหรือเช่าช่วงทรัพย์สินของโครงการศูนย์แสดงสินค้าและการประชุม อิมแพ็ค เมืองทองธานี
ทางด้านการจัดตั้งกองทุนรวมโครงสร้างพื้นฐานของบริษัท บีทีเอส กรุ๊ป โฮลดิ้งส์ (BTS) นั้น นายธาริต เพ็งดิษฐ์ อธิบดีกรมสอบสวนคดีพิเศษ (ดีเอสไอ) เปิดเผยว่า ดีเอสไอจะเร่งสรุปข้อมูลเกี่ยวกับ BTS ให้แล้วเสร็จภายในสัปดาห์นี้ และจะส่งเรื่องให้สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อพิจารณาการจัดตั้งกองทุน
ขณะที่ภาวะตลาดหุ้นโดยรวม ดัชนีแกว่งช่วงแคบๆ โดยปิดที่ 1,523.29 จุด เพิ่มขึ้น 1.77 จุด ต่างชาติขายเพียง 84 ล้านบาท ส่วนหุ้นร้อนๆ มีทั้งบวกและลบคละกัน สะท้อนว่าตลาดไม่กังวลถึงมาตรการเพิ่มระยะเวลาการซื้อหุ้นที่ติดแคชบาลานซ์ด้วยเงินสด 100% เป็นเวลา 6 สัปดาห์ 
นายชนิตร ชาญชัยณรงค์ รองผู้จัดการ ตลาดหลักทรัพย์แห่งประเทศไทย กล่าวว่า การเพิ่มความเข้มงวดของหุ้นแคชบาลานซ์ไม่น่าจะเป็นการทำลายบรรยากาศการลงทุนหุ้นโดยรวม และกลับมองว่าหากตลาดไม่ดำเนินการใดๆ และปล่อยให้หุ้นนอก SET100 ซื้อขายจนเกินเหตุ อาจสร้างความเสียหายให้กับนักลงทุนได้ ซึ่งจะเป็นเรื่องร้ายแรงมากกว่า 
“นักลงทุนมองที่ราคามากกว่าพื้นฐาน เช่น บางตัว 2 บาท แต่นักลงทุนกลับมองว่าถูกและเข้าไปซื้อ ไม่ได้พิจารณามูลค่าที่ตราไว้ (พาร์) อยู่ที่ 0.10 บาทเท่านั้น” 
ขณะนี้ต้องการให้นักลงทุนกลับมาให้ความสนใจหุ้นปันผลพื้นฐานดี หุ้นใหญ่จะผลักดันให้ไปสู่เป้าหมายที่นักวิเคราะห์คาดไว้ที่ 1,700 จุด ในปีนี้ เพราะในเดือน ม.ค.ที่ผ่านมา นักลงทุนต่างชาติมียอดซื้อสุทธิ และเลือกซื้อในกลุ่มพลังงาน ธนาคาร ปิโตรเคมี แต่ขายกลุ่มอสังหาริมทรัพย์